หุ้น-น้ำมันสหรัฐปิดบวกเล็กน้อย
ตลาดหุ้นปรับเพิ่มจากแรงซื้อหุ้นแอปเปิล และท่าทีผู้นำเยอรมนีหนุนนโยบายของธนาคารกลางยุโรปกู้วิกฤติหนี้ยุโรป ด้านน้ำมันปิดบวกเล็กน้อย
18 ส.ค. 2555

ตลาดหุ้นปรับเพิ่มจากแรงซื้อหุ้นแอปเปิล และท่าทีผู้นำเยอรมนีหนุนนโยบายของธนาคารกลางยุโรปกู้วิกฤติหนี้ยุโรป ด้านน้ำมันปิดบวกเล็กน้อย 
ปิดการซื้อขายตลาดหุ้นสหรัฐ ดัชนีปรับเพิ่มจากแรงซื้อหุ้นของแอปเปิล หลังมีข่าวเตรียมเปิดตัวไอโฟนรุ่นใหม่และไอแพดใหม่ที่มีขนาดเล็กลง ทำให้หุ้นของแอปเปิลพุ่งแตะ 648.19 สูงสุดเป็นประวัติการณ์ ขณะที่นายกรัฐมนตรีอังเกลา แมร์เคิล ของเยอรมนี ที่ย้ำว่าเยอรมนีมีพันธสัญญาในการทำทุกวิถีทางเท่าที่จะสามารถทำได้เพื่อให้ยูโรยังคงอยู่ต่อไป ด้านราคาน้ำมันดิบตลาดไนเม็กซ์ เพิ่มขึ้น 41 เซนต์ไปปิดที่ระดับ 96.01 ดอลลาร์สหรัฐ/บาร์เรล สูงสุดนับตั้งแต่วันที่ 11 พ.ค. ทำให้ล่าสุด ดัชนีดาวโจนส์ปิดที่ 13,275.20 จุด เพิ่มขึ้น 25.09 จุด หรือ 0.19% ดัชนีแนสแดคปิดที่ 3,076.59 จุด ปรับขึ้น 14.20 จุด หรือ 0.46% และดัชนีเอสแอนด์พี ปิดที่ 1,418.16 จุด ปรับขึ้น 2.65 จุด หรือ 0.19% 
ตลาดหุ้นยุโรป ดัชนี FTSE 100 ตลาดลอนดอน ปิดที่ 5,852.42 จุด เพิ่มขึ้น 17.91 จุด หรือ 0.31% ดัชนี DAX ตลาดแฟรงก์เฟิร์ต ปิดที่ 7,040.88 จุด เพิ่มขึ้น 44.59 จุด หรือ 0.64% และดัชนี CAC 40 ตลาดปารีส ปิดที่ 3,488.38 จุด เพิ่มขึ้น 7.89 จุด หรือ 0.23% ส่วนน้ำมันดิบเบรนต์ ตลาดลอนดอน ปิดที่ 113.71 ดอลลาร์สหรัฐ/บาร์เรล ลดลง 1.56 ดอลลาร์สหรัฐ.